## Igualtat resol el concert amb les entitats que gestionaran el Programa Alba d'atenció a dones víctimes d'explotació sexual fins a 2025

*** La Fundació APIP-ACAM a Castelló i València i Germanes Oblates del Santíssim Redemptor a Alacant s'encarregaran de gestionar-lo
* El Programa Alba ha atés un total de 1.473 dones de la Comunitat Valenciana durant el primer semestre de 2023**

La Vicepresidència Segona i Conselleria de Serveis Socials, Igualtat i Habitatge ha resolt el concert amb les entitats d'iniciativa social que s'encarregaran de gestionar el Programa Alba d'atenció itinerant i de recursos per a l'eixida de dones víctimes d'explotació sexual d'àmbits de prostitució o tràfic, així com els seus fills i filles menors que convisquen amb elles.

Segons publica el *Diari Oficial de la Generalitat Valenciana* ([DOGV](https://dogv.gva.es/datos/2023/08/28/pdf/2023_8999.pdf)) en l'edició d'aquest dilluns, les entitats encarregades de gestionar el programa són la Fundació APIP-ACAM, que el gestionarà a la província de Castelló i València, i l'entitat Germanes Oblates del Santíssim Redemptor, que ho farà a la província d'Alacant.

Aquests concerts, tal com publica el DOGV, entren en vigor divendres que ve, 1 de setembre de 2023, i es prolongaran fins al 31 d'agost de 2025. Per a finançar-los s'ha destinat un import total de 2.648.212 euros, amb una distribució per anualitats de 441.368 per a l'exercici de 2023; 1.324.106, per a 2024, i 882.737 euros, per al període establit en 2025.

El comissionat per a la lluita contra la violència sobre la dona, Felipe del Baño, ha destacat l'eficàcia d'aquest programa per a “previndre i combatre l'explotació sexual i el tràfic de persones” i oferir l'atenció “especialitzada i professional que aquestes dones requereixen per a poder eixir de les xarxes de prostitució”.

**Atencions realitzades**

El balanç del programa durant el primer semestre d'enguany informa de 1.473 dones ateses: 526, a la província de València; 467, a Alacant, i 480, a la de Castelló.

Els equips, un en cada província, estan integrats per un total de 10 persones professionals cadascun: una persona coordinadora, dues treballadores socials, dues educadores socials, una psicòloga, una advocada, una integradora social, una dona supervivent amb formació en mediació que assessora i acompanya l'equip, i una administrativa.

Les professionals, a més d'oferir atenció en les oficines, “realitzen eixides mitjançant unitats mòbils a les zones i llocs on es té coneixement o indicis que es desenvolupen activitats d'explotació sexual”, ha explicat Felipe del Baño.

Quan les dones entren al Programa Alba, ha indicat, reben “assessorament i atenció social integral en tots els aspectes que necessiten i que promoguen la seua promoció personal i social, l'accés i la inserció en els recursos comunitaris per a eixir la situació d'explotació sexual”.

La intervenció també inclou atenció psicològica per a promoure els factors de resiliència que els permeta realitzar un projecte vital satisfactori per a elles. També es treballa l'adquisició d'habilitats prelaborals i de qualificació professional, a més d'oferir-los atenció jurídica.

Del total d'atencions, ha indicat el comissionat, 3.478 han sigut atencions de caràcter social, 1.047 jurídiques i 712 atencions psicològiques. Així mateix, s'han realitzat 356 atencions vinculades a la cerca d'ocupació i 433 de tipus formatiu, a més de 234 plans d'atenció individualitzat.

El programa ofereix també a les dones allotjament immediat en cas que no el tinguen i vulguen abandonar la situació d'explotació en què viuen. En aquests casos, se'ls explica la situació legal i les seues possibilitats i se'ls acompanya en el procés d'eixida de la situació en què es troben, utilitzant els serveis existents en la xarxa pública.

D'altra banda, el Programa Alba també desenvolupa accions de sensibilització i prevenció de l'ús de la prostitució, i treballa coordinadament amb les Forces i Cossos de Seguretat de l'Estat, Fiscalia o Jutjats, en els casos en què detecten situacions que puguen ser constitutives de delicte.

En aquests casos, es preveu oferir a les dones víctimes acompanyament especialitzat i l'acolliment immediat en la xarxa residencial de dones víctimes.

Fecha: 28/08/2023